ഒടുവില് ഇറ്റലി വീണു ടൂറിന്: ഇറ്റാലിയന് ഫുട്ബോള് ടീമിന്റെ അപരാജിത കുതിപ്പിന് വിരാമം. തുടര്ച്ചയായി 37 മത്സരങ്ങളില് അപരാജിതരായി ലോക റെക്കോഡിട്ട ഇറ്റലി സ്പെയിനോടാണു തോറ്റത്. യുവേഫ നേഷന്സ് ലീഗ് സെമി ഫൈനലില് സ്പെയിന് 21 നാണ് ഇറ്റലിയെ തോല്പ്പിച്ചത്. ഫെറാന് ടോറസിന്റെ ഇരട്ട ഗോളുകളാണ് സ്പെയിന്റെ ഫൈനല് പ്രവേശനം ഉറപ്പാക്കിയത്്. കളി തീരാന് ഏഴ് മിനിറ്റ് ശേഷിക്കേ ലോറന്സോ പെലെഗ്രിനിയിലൂടെ ഇറ്റലി ഒരു ഗോള് മടക്കി. ടൂറിനിലെ ഗീസപ്പെ മീസ സ്റ്റേഡിയത്തില് നടന്ന മത്സരത്തില് നായകന് ലിയനാഡോ ബൊന്നൂചി ചുവപ്പ് കാര്ഡ് കണ്ടു പുറത്തായത് ഇറ്റലിക്കു തിരിച്ചടിയായി. ഇറ്റാലിയന് കോച്ച് റോബര്ട്ടോ മാഞ്ചിനിയും സ്പനിഷ് കോച്ച് ലൂയിസ് എന്റികെ്വയും 433 ഫോര്മേഷനിലാണു ടീമിനെ ഒരുക്കിയത്. കളിയുടെ 17ാം മിനിറ്റില് സ്പെയിന് മുന്നിലെത്തി. ഇടതു വിങ്ങിലൂടെ സ്പാനിഷ് മുന്നേറ്റം ഇറ്റാലിയന് പ്രതിരോധം തുളച്ചു. ഒയിസാബാല് മറിച്ചു നല്കിയ പന്ത് തകര്പ്പന് ഹെഡറിലൂടെ ടോറസ് വലയിലാക്കി. യൂറോ കപ്പിലെ താരമായ ഗോള് കീപ്പര് ജിയാന്ലൂയിജി ഡൊന്നരൂമയ്ക്ക് പന്ത് വലയില് കയറുമ്ബോള് കാഴ്ചക്കാരന്റെ റോളായിരുന്നു. 30ാം മിനിറ്റില് റഫറിയോടു തര്ക്കിച്ച ബൊന്നൂചിക്ക് ആദ്യ മഞ്ഞക്കാര്ഡ് കിട്ടി. പിന്നാലെ ഇന്സിഗ്നയുടെ ഷോട്ട് സ്പാനിഷ് ഗോള് കീപ്പര് ഉനായ് സിമോണിനെ മറികടന്നെങ്കിലും പുറത്തേക്കു പോയി. 42ാം മിനിറ്റില് സെര്ജിയോ ബസ്ക്വറ്റസിന്റെ ദേഹത്ത് കൈമുട്ടിനിടിച്ച ബൊന്നൂചിക്ക് രണ്ടാം മഞ്ഞക്കാര്ഡ് ലഭിച്ചതോടെ പുറത്തേക്കു വഴിയായി. ഒന്നാം പകുതിയുടെ ഇഞ്ചുറി ടൈമില് സ്പെയിന് ലീഡ് ഇരട്ടിയാക്കി. ഒന്നാം ഗോളിന്റെ ആവര്ത്തനമാണു കണ്ടത്. ഒയിസാബാല് മറിച്ചു നല്കിയ പന്ത് ടോറസ് കൃത്യമായി വലയിലാക്കി. യുവന്റസ് വിട്ട് ഫ്രഞ്ച് ക്ലബ് പാരീസ് സെയിന്റ് ജെര്മെയ്നിലേക്കു ചേക്കേറിയ ഇറ്റാലിയന് ഗോള് കീപ്പര് ഡൊന്നരൂമയെ കൂക്കിവിളികളോടെയാണു ടൂറിനിലെ കാണികള് എതിരേറ്റത്. കാണികളുടെ പ്രവൃത്തിയെ ഇറ്റാലിയന് കോച്ച് മാഞ്ചിനി രൂക്ഷമായ ഭാഷയില് വിമര്ശിച്ചു. രണ്ടാം പകുതിയില് പന്ത് പൂര്ണമായും സ്പാനിഷ് താരങ്ങളുടെ പക്കലായിരുന്നു. പ്രത്യാക്രമണങ്ങളിലൂടെ സ്പാനിഷ് പ്രതിരോധത്തില് അങ്കലാപ്പുണ്ടാക്കാന് ഇറ്റലിക്കായി. അതിന്റെ ഫലമായാണ് 83ാം മിനിറ്റില് ഗോള് വീണത്. കിയേസ മറിച്ചു നല്കിയ പന്ത് പെലെഗ്രിനി ക്ലോസ് റേഞ്ച് ഷോട്ടിലൂടെ വലയിലാക്കി. അപരാജിത കുതിപ്പ് ലോകകപ്പ് വരെ നീണ്ടുനില്ക്കുമെന്നു മാഞ്ചിനി പറഞ്ഞതിനു പിന്നാലെയാണ് ഇറ്റലി തോല്ക്കുന്നത്. ചുവപ്പ് കാര്ഡ് വാങ്ങിയതിന് ബൊന്നൂചി ആരാധകരോടു മാപ്പു പറഞ്ഞു. ഈ ചുവപ്പ് കാര്ഡില് എല്ലാവരോടും ക്ഷമ ചോദിക്കുന്നു. ഈ ഇറ്റലി ശക്തമായി തിരിച്ചുവരുമെന്നു ബൊന്നൂചി ട്വീറ്റ് ചെയ്തു. 2012 ലെ യൂറോ കപ്പിനു ശേഷം സ്പെയിനു കിരീട വരള്ച്ചയായിരുന്നു. ഫൈനലില് കടന്നതോടെ അതിനു മാറ്റമുണ്ടാകുമെന്ന പ്രതീക്ഷയിലാണ് എന്റികെ്വ. ചരിത്രം കുറിച്ച് ഗാവി സ്പെയിനു വേണ്ടി രാജ്യാന്തര ഫുട്ബോളില് കളിക്കുന്ന ഏറ്റവും പ്രായം കുറഞ്ഞ താരമെന്ന ഖ്യാതി ബാഴ്സലോണയുടെ മിഡ്ഫീല്ഡര് ഗാവിക്ക്. 17 വയസും 62 ദിവസും മാത്രമാണു ഗവിയുടെ പ്രായം. ബാഴ്സയുടെ തന്നെ അന്സു ഫാതിയുടെ റെക്കോഡാണു ഗാവി തിരുത്തിയത്. ഗാവി ലാ ലിഗയില് നാലു മത്സരങ്ങള് മാത്രമാണു കളിച്ചത്. ഗാവിയെ സ്റ്റാര്ട്ടിങ് ഇലവനില് തന്നെ കളിപ്പിക്കാന് കോച്ച് ലൂയിസ് എന്റികെ്വ തയാറായി. നേഷന്സ് ലീഗില് ജര്മനിക്കെതിരേ കളിച്ചാണ് അന്സു ഫാതി അരങ്ങേറിയത്. സ്പെയിനു വേണ്ടി മൂന്നു മത്സരങ്ങള് കളിച്ച താരം ഒരു ഗോളടിച്ചു. മെക്സിക്കോയുടെ റാഫേല് മാര്ക്വസും 17ാം വയസില് അരങ്ങേറിയ താരമാണ്. 1997 ലായിരുന്നു അരങ്ങേറ്റം.